GUNKUL จ่อทำสัตยาบันลงทุนโรงไฟฟ้าพลังลม 60 MW มูลค่า 6.3 พันลบ.
GUNKUL เตรียมทำสัตยาบันเข้าลงทุนโรงไฟฟ้าพลังลมของ “กรีโนเวชั่น เพาเวอร์” ขนาด 60 MW มูลค่า 6.3 พันลบ. พร้อมตั้ง บ.แอสเซท โปร แมเนจเม้นท์ เป็นที่ปรึกษาทางการเงินอิสระ
23 มิ.ย. 2558

บริษัท กันกุลเอ็นจิเนียริ่ง จำกัด (มหาชน) หรือ GUNKUL ระบุว่า ที่ประชุมคณะกรรมการบริษัทเมื่อวันที่ 22 มิถุนายน 2558 ได้มีมติอนุมัติให้บริษัทพิจารณาและอนุมัติให้นำเสนอต่อที่ประชุมผู้ถือหุ้นเพื่อพิจารณาการให้สัตยาบันต่อการเข้าทำรายการลงทุนในโครงการโรงไฟฟ้าพลังงานลม ของบริษัท กรีโนเวชั่น เพาเวอร์ จำกัด (GNP) ซึ่งเป็นบริษัทย่อยของบริษัทในมูลค่ารวมของโครงการประมาณ 6,325,000,000 บาท
โดยบริษัท กรีโนเวชั่น เพาเวอร์ จำกัด เป็นผู้ได้รับสัญญาซื้อขายไฟฟ้า (PPA) ประเภทโรงไฟฟ้ากังหันลมจากการไฟฟ้าฝ่ายผลิตแห่งประเทศไทย ขนาด 60 เมกะวัตต์ ซึ่งได้รับการสนับสนุนค่าไฟฟ้าส่วนเพิ่ม (Adder) ในอัตรา 3.50 บาท เป็นระยะเวลา 10 ปี
พร้อมทั้ง อนุมัติให้แต่งตั้ง บริษัท แอสเซท โปร แมเนจเม้นท์ จำกัด เป็นที่ปรึกษาทางการเงินอิสระ เพื่อให้ความเห็นต่อการเข้าทำรายการการลงทุนในโครงการโรงไฟฟ้าพลังงานลม ของ บริษัท กรีโนเวชั่น เพาเวอร์ จำกัด